Verbruikersake: Oppas vir identiteitsdieweOns het nou al hoeveel stories gehoor van identiteitsdiewe wat duisende rande uit mense se rekenings steel of soveel skuld maak op ŉ niksvermoedende verbruiker se naam dat hy dit nooit in sy lewe sal kan afbetaal nie. Verbruikers word egter steeds gevang en daarom is dit belangrik om weer te kyk hoe dié skelms te werk gaan en wat jy kan doen om hulle te keer. Ina Opperman vertel meer. Dit is baie belangrik om te sorg dat jou persoonlike en vertroulike inligting nie toeganklik is nie, want skelms kan jou inligting gebruik om jou bankrekening te stroop of rekeninge in jou naam te open waarvoor jy dan moet betaal. Wanneer jou persoonlike inligting uitlek, kan dit geleenthede vir kriminele skep om jou identiteit te gebruik, maar dit waarborg nie toegang tot jou bankprofiel en rekeninge nie. Kriminele kan egter hierdie inligting gebruik om jou om te praat om jou vertroulike bankbesonderhede te gee. Wat is persoonlike en vertroulike inligting? Persoonlike inligting is jou identiteitsdokument, bestuurderslisensie, paspoort, adres en kontakbesonderhede. Vertroulike inligting is gebruikersname, wagwoorde en persoonlike identifikasienommers (PIN). Wat kan die skurke daarmee doen? Hulle kan jou persoonlike inligting gebruik om jou identiteit aan te neem en rekeninge te open by banke en winkels. Hulle kan selfs jou versekeraar, mediesefonds en werkloosheidsversekeringsfonds bedrieg of maak asof hulle jy is en toegang kry tot jou bankrekeninge en transaksies doen. Beskerm jou identiteit Dit is jou plig om jou persoonlike en vertroulike inligting op te pas om die risiko te verklein dat skurke jou inligting kan gebruik om bedrieglike aansoeke in jou naam in te dien. “Dink aan jou persoonlike inligting asof dit kontant is. Hou dit veilig te alle tye, want as dit eers uitlek, kan enigiemand dit enige tyd gebruik om te maak asof hulle jy is,” sê Manie van Schalkwyk, hoof van die Suider-Afrikaanse Bedrogvoorkomingsdiens. Doen dit so Aangesien ŉ mens nie sommer jou persoonlike inligting, soos jou identiteitsnommer en adres kan verander nie, kan jy die volgende voorkomende stappe doen wanneer iemand vir jou inligting vra vir sekuriteitsmagtigingdoeleindes: Wat kan jy doen? As jy vermoed dat iemand jou persoonlike inligting in die hande gekry het, moet jy dadelik aansoek doen vir ŉ gratis “protective registration” by (SAFPS). Hierdie diens waarsku al die SAFPS-lede, wat banke en kredietverskaffers insluit, dat jou persoonlike inligting uitgelek het en dat hulle ekstra versigtig moet wees om seker te maak hulle doen sake met jou en niemand anders wat voorgee om jy te wees nie. Jy kan aansoek doen vir die protective registration deur e-pos te stuur aan die diens by [email protected].